**Ministru kabineta noteikumu projekta “Izglītojamo audzināšanas vadlīnijas un informācijas, mācību līdzekļu, materiālu un mācību un audzināšanas metožu izvērtēšanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Izglītojamo audzināšanas vadlīnijas un informācijas, mācību līdzekļu, materiālu un mācību un audzināšanas metožu izvērtēšanas kārtība” (turpmāk – noteikumu projekts) ir izstrādāts, pamatojoties uz Izglītības likuma 14. panta 38. un 39.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 21. gadsimta izaicinājums izglītībai ir ne tikai mācību, bet arī audzināšanas darba pilnveide. Izglītības likums paredz izglītības iestāžu vadītāju un pedagogu atbildību par izglītojamo audzināšanu. Latvijas neatkarības gados nav bijis pietiekamas akadēmiskas un praktiskas diskusijas par mūsdienīgas audzināšanas principiem un metodēm, kā arī nav izdoti normatīvie akti, kas reglamentē audzināšanas procesu izglītības iestādēs (Valsts jaunatnes iniciatīvu centra 2006. gadā izstrādātais klases stundu programmas paraugs (skatīt: <http://visc.gov.lv/audzinasana/metmat/audz_vjic_rik69.pdf>), ir saturiski novecojis).  2015. gada 5. maija Latvijas Republikas Saeimas Izglītības, kultūras un zinātnes komisijas sēdē pirms likumprojekta “Grozījumi Izglītības likumā” (Nr.1260/Lp11) izskatīšanas trešajā lasījumā profesore *Dr. habil. paed.* Ausma Špona rosināja noteikt audzināšanas vadlīniju izstrādi, kā arī norādīja uz nepieciešamību uz audzināšanas procesu raudzīties no mūsdienu audzināšanas perspektīvas, nosacījumu un paklausības principu vietā liekot izglītojamā jēgpilnu attieksmju pret sevi un citiem cilvēkiem, darbu, kultūru, sabiedrību un dabu attīstību, kur attieksmju kopums veido mūsdienīgas audzināšanas saturu. Uz jaunas pieejas nepieciešamību audzināšanas darbā norādīja arī profesore *Dr.paed.* Zanda Rubene Latvijas Universitātes Pedagoģijas, psiholoģijas un mākslas fakultātes rīkotajā konferencē “Audzināšana: apdraudējumi un drošība” 2015. gada 9. novembrī, uzsverot bērna rīcībspējas veicināšanu bērna un pieaugušā sadarbībā, simetriskās un cieņpilnās attiecībās (skatīt: <http://www.ppmf.lu.lv/par-fakultati/strukturvienibas/nodalas/pedag-nod/aktual-pedag-nod/konfer-audzinasana/>).  Ņemot vērā iepriekš minēto, kā arī to, ka Izglītības likuma 14. panta 38. un 39. punktā Ministru kabinetam noteiktie pilnvarojumi ir saturiski saistīti - tika izstrādāts viens noteikumu projekts.  Noteikumu projekts veicinās šādu Izglītības likumā noteikto mērķu un uzdevumu īstenošanu:   1. atbilstoši izglītojamā vecumam un vajadzībām nodrošināt iespēju izglītojamā tikumiskajai, estētiskajai, intelektuālai un fiziskai attīstībai, sekmējot zinīgas, prasmīgas un audzinātas personības veidošanos (2. panta 3. punkts); 2. nodrošināt izglītojamā tikumisko audzināšanu, kas atbilst Latvijas Republikas Satversmē ietvertajām un aizsargātajām vērtībām, īpaši tādām kā laulība un ģimene (10.1 panta pirmā daļa); 3. aizsargāt izglītojamo no tādas informācijas un metodēm izglītības un audzināšanas procesā, kas neatbilst šā likuma mērķī ietvertajai izglītojamā tikumiskās attīstības nodrošināšanai (10.1 panta otrā daļa); 4. izglītības iestādes padomei lemt par mācību un audzināšanas procesā izmantojamo metožu un informācijas, tajā skaitā mācību līdzekļu un materiālu, atbilstību šā likuma mērķī ietvertajai izglītojamā tikumiskās attīstības nodrošināšanai, kā arī tikumiskās audzināšanas vadlīnijām (31. panta trešās daļas 5.1 punkts); 5. pedagoga vispārīgo pienākumu īstenošanu izglītošanas procesā – radoši un atbildīgi piedalīties attiecīgo izglītības programmu īstenošanā; veidot izglītojamā attieksmi pret sevi, citiem, darbu, dabu, kultūru, sabiedrību un valsti, audzināt krietnus, godprātīgus, atbildīgus cilvēkus – Latvijas patriotus; būt atbildīgiem par savu darbu, tā metodēm, paņēmieniem un rezultātiem; ievērot pedagoga profesionālās ētikas normas; pilnveidot savu profesionālo kompetenci; sadarboties ar izglītojamā ģimeni izglītības jautājumos; piedalīties izglītības procesa pilnveidē un izglītības iestādes padomē (51. pants); 6. izglītības iestādes vadītājs atbildību par izglītības iestādes darbību un tās rezultātiem [..] (30. panta pirmā daļa).   Noteikumu projekts veicina 2014.gada 22.maijā Latvijas Republikas Saeimā apstiprinātā vidējā termiņa izglītības politikas plānošanas dokumenta “Izglītības attīstības pamatnostādnes 2014. – 2020. gadam” (turpmāk – IAP) plānoto mērķu “Mērķis 1. IZGLĪTĪBAS VIDE: paaugstināt izglītības vides kvalitāti, veicot satura pilnveidi un attīstot atbilstošu infrastruktūru” un “Mērķis 2. INDIVĪDU PRASMES: veicināt vērtībizglītībā balstītu indivīda profesionālo un sociālo prasmju attīstību dzīvei un konkurējošai darba videi” sasniegšanu. Atbilstoši IAP “Rīcības virziena 1.1: Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīves veida veicinoša izglītības satura pilnveide” uzdevumiem, veicot visaptverošu vispārējās izglītības satura pilnveidi kompetenču pieejā, tiek uzskatīts, ka izglītības procesā kopumā, audzināšanā akcentējot tikumiskumu, rīcībspēju un atbildību, tiek veicināta krietna cilvēka veidošanās, kas ietver sevī gan izglītojamā 21.gadsimtam nepieciešamo kompetenču attīstību, gan vērtību sistēmas un personisko tikumisko īpašību kopuma veidošanos.  Noteikumu projektā ir iestrādāta jauna pieeja audzināšanai – audzināšana ir izglītības procesa neatņemama sastāvdaļa, izglītojamā vispusīgas, tajā skaitā tikumiskās, attīstības veicināšana un attieksmju veidošana. Audzināšana ir virzīta uz sociālās un kultūras pieredzes ieguvi, izglītojamo emocionālā intelekta attīstību un pašregulāciju, vērtību sistēmas veidošanos un tikumu izkopšanu (vērtībizglītošanu) attiecību veidošanai, sadarbībai, pilsoniski atbildīgai un veiksmīgai dzīvei sabiedrībā. Audzināšana ir vienots process (nav noteikti atsevišķi audzināšanas veidi), kas nodrošina noteikumu projektā noteikto izglītojamo audzināšanas mērķu un uzdevumu īstenošanu.’’  Noteikumu projekts paredz izglītojamā izpratnes, atbildīgas attieksmes un rīcības veicināšanu, kas apliecina tādas Apvienoto Nāciju Organizācijas Vispārējā cilvēktiesību deklarācijā un Latvijas Republikas Satversmē ietvertās un aizsargātās vērtības kā dzīvība, cilvēka cieņa, brīvība, ģimene, laulība, darbs, daba, kultūra, latviešu valoda un Latvijas valsts. Vērtību apliecināšanai un īstenošanai dzīvē gan mācību, gan audzināšanas procesā kā būtiskākie izkopjamie un praktizējamie tikumi noteikti atbildība, centība, drosme, godīgums, gudrība, laipnība, līdzcietība, mērenība, savaldība, solidaritāte, taisnīgums, tolerance.  Noteikumu projektā ir iekļauti izglītības iestādes un pedagoga darbības principi audzināšanas mērķa un uzdevumu īstenošanā, uzsvērta pedagoga profesionālā neatkarība un atbildība par mācību un audzināšanas darbā izmantojamo mācību līdzekļu un metožu izvēli un to atbilstību izglītojamā tikumiskās attīstības nodrošināšanai, reglamentēti Latvijas valsts simbolu – valsts karoga, valsts himnas un valsts ģerboņa – lietošanas noteikumi izglītības iestādē un tās rīkotajos pasākumos, noteikti pasākumi, kādi rīkojami valsts svētku atzīmēšanai izglītības iestādēs, kā arī noteikta kārtība, kādā izvērtē mācību līdzekļu un metožu atbilstību un izvērtēšanas kritēriji.  Tiks nodrošināts metodiskais atbalsts un noteikumu ieviešanas regulāra uzraudzība, kā arī izvērtēta iespēja šo noteikumu ievērošanai izveidot starpinstitucionālu konsultatīvu padomi audzināšanas jautājumos, kas vērtēs problēmsituācijas un sniegs ieteikumus noteikumu piemērošanai. |
| 3. | Projekta izstrādē iesaistītās institūcijas | Noteikumu projekta izstrādi Valsts izglītības satura centrs organizēja 3. posmos:  1.posmā – noteikumu projekta satura stratēģiskā ietvara izstrādē (semināros, konsultācijās, paneļdiskusijā) pēc centra uzaicinājuma laika posmā no 2015. gada septembra līdz novembrim piedalījās pārstāvji no šādām institūcijām: Latvijas Zinātņu akadēmijas (M.Kūle), Latvijas Universitātes (I.Ījābs, L.Geikina, V.Tēraudkalns, I.Šuvajevs, L.Rutka, B.Bela, L.Daniela), Rīgas Stradiņa universitātes (S.Mežinska, D.Hanovs), Latvijas Kultūras akadēmijas (Z.Šiliņa, A.Laķe), Latvijas Nacionālā kultūras centra (S.Pujāte), Amsterdamas Universitātes (S.Miedema/ *Siebrens Miedema, Pofessor Emeritus in Educational Foundations and Religious Education, VU University Amsterdam*), Apvienoto Nāciju izglītības, zinātnes un kultūras organizācijas (UNESCO) (Arjens Valss/ *Arjen Wals*).  2.posmā – noteikumu projekta sākotnējās redakcijas izstrādē un sabiedriskajā apspriešanā divās diskusiju grupās piedalījās un savus priekšlikumus izteica 23 nevalstisko organizāciju pārstāvji (tajā skaitā biedrība “Ģimenes Atbalsta Asociācija”, biedrība “E.L.P.A.”, biedrība „Latvijas Ģimenes plānošanas un seksuālās veselības asociācija "Papardes zieds””, biedrība “Resursu centrs sievietēm “Marta””, biedrība “Latvijas Tradicionālā kultūras asociācija”, biedrība “Latviešu identitātes atbalsta biedrība”, biedrība “Latvijas Vecāku forums”, biedrība “Latvijas Pedagogu dome”, biedrība “Īsta Mīlestība Gaida”, nodibinājums “Nodibinājums Māras loks”, biedrība “Mūsu bērni”, biedrība “Vecāku Sabiedriskā Kustība “Dzimta””, biedrība “Latvijas Kristīgo skolotāju asociācija”, biedrība “Latviešu nacionālistu klubs”, biedrība “Latvijas Jaunatnes padome”, biedrība “Audiovizuālo mēdiju piedāvājumu kritikas biedrība "Ētikas tilts Latvijā"”, biedrība “Rīgas Latviešu biedrība”, biedrība “Tēvu zemei”, biedrība “Klubs "Māja" - jaunatne vienotai Eiropai”), pārstāvji no Latvijas Kristīgās akadēmijas, biedrības “Latvijas Cilvēktiesību centrs”, Latvijas Universitātes, Latvijas Izglītības un zinātnes darbinieku arodbiedrības un Latvijas Evaņģēliski luteriskā baznīcas pārstāvji, kā arī privātpersonas (ārsts – psihiatrs, ārste – ginekoloģe, ģenētiķis, dzimumlīdztiesības eksperte) un Latvijas Republikas Saeimas deputāti (J.Stepaņenko, R.Dzintars, S.Šimfa);  3.posmā – noteikumu projekta pilnveide starpministriju darba grupā, kurā piedalījās deleģēti pārstāvji no Tieslietu ministrijas (A.Smiltēna, L.Zariņa), Latvijas Nacionālā kultūras centra (J.Klišāne), Valsts bērnu tiesību aizsardzības inspekcijas (I.Krastiņa), Jaunsardzes un informācijas centra (J.Suharevska), Izglītības kvalitātes valsts dienesta (M.Platonovs, J.Zīvarts), Izglītības un zinātnes ministrijas (S.Treimane) un Valsts izglītības satura centra (I.Upeniece, A.Aukšmuksta un S.Austruma).  2016.gada 22.februārī Valsts izglītības satura centrs nosūtīja noteikumu projekta sākotnējo redakciju Latvijas Universitātei ar lūgumu sniegt atzinumu un priekšlikumus pedagoģijas, ētikas un filozofijas jautājumos. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē:   1. izglītības iestādes (izņemot augstskolas), kuras īsteno formālās vai neformālās izglītības programmas (izņemot neformālās izglītības programmas pieaugušajiem), tajā skaitā izglītības iestāžu padomes, lai nodrošinātu izglītojamo audzināšanas mērķa un uzdevumu izpildi, bet izglītības iestāžu padomēm, saņemot attiecīgu iesniegumu, izvērtēt mācību un audzināšanas darbā izmantojamo informāciju, mācību līdzekļus, materiālus un mācību un audzināšanas metodes; 2. izglītojamo vecākus (personas, kas realizē aizgādību): noteikumu projekts nosaka kārtību, kādā izglītojamo vecāki (personas, kas realizē aizgādību) var vērsties izglītības iestādē jautājumos, kas saistīti ar izglītības procesā izmantojamās informācijas, mācību līdzekļu, materiālu un mācību un audzināšanas metožu atbilstību izglītojamā audzināšanas mērķim un uzdevumiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums pēc būtības nemaina līdzšinējo izglītības iestāžu vadītāju un pedagogu tiesības vai pienākumus, kas noteiktas Izglītības likumā, Vispārējās izglītības likumā vai Profesionālās izglītības likumā, Ministru kabineta 2012. gada 31. jūlija noteikumos Nr. 533 „Noteikumi par valsts pirmsskolas izglītības vadlīnijām”, Ministru kabineta 2014.gada 12.augusta noteikumos Nr.468 „Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem”, Ministru kabineta 2013.gada 21.maija noteikumos Nr.281 „Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem” un citos saistošajos tiesību aktos. Noteikumu projektā tiek precizēta audzināšanas plānošana un īstenošana izglītības iestādē.  Papildu pienākums – izvērtēt mācību un audzināšanas procesā izmantojamo informāciju, mācību līdzekļus, materiālus un mācību un audzināšanas metodes, un lemt par to atbilstību izglītojamo audzināšanas mērķim un uzdevumiem – noteikumu projektā ir noteikts izglītības iestādes padomei. |
| 3. | Administratīvo izmaksu monetārs novērtējums | Izglītības iestāde jau šobrīd nodrošina izglītības iestādes padomes darbību un noteikumu projekta tiesiskais regulējums neuzliek izglītības iestāžu vadītājiem un pedagogiem papildus veicamās darbības. Līdzšinējā prakse liecina, ka vecāku vai citu fizisku vai juridisku personu iesniegumus par izglītības iestādēs izmantojamās informācijas, mācību līdzekļu, materiālu un metožu neatbilstību izglītojamo audzināšanai (t.sk. izglītojamo tikumiskās attīstības nodrošināšanai) Izglītības kvalitātes valsts dienests un Valsts izglītības satura centrs kopā saņem reti (ne vairāk kā 5 iesniegumi gadā). Līdz ar to ir pamats uzskatīt, ka administratīvās izmaksas naudas izteiksmē gada laikā mērķgrupai, kuru veido izglītības iestādes padomes, nepārsniedz 2000 *euro*.  Ņemot vērā iepriekš minēto par to, ka iesniegumi par izglītības iestādēs izmantojamās informācijas, mācību līdzekļu, materiālu un metožu neatbilstību izglītojamo audzināšanas nosacījumiem, tiek saņemti reti ir pamats uzskatīt, ka administratīvās izmaksas naudas izteiksmē gada laikā izglītojamo vecākiem nepārsniegs 200 *euro*.  Pedagogu profesionālās kompetences pilnveidi iespējams īstenot piešķirtā valsts budžeta pedagogu profesionālās kompetences pilnveidei ietvaros. |
| 4. | Cita informācija | Nav. |

Anotācijas III, IV un V sadaļa – noteikumu projekts šīs jomas neskar.

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nodrošinot sabiedrības līdzdalību, projekts kopā ar sākotnējās ietekmes novērtējuma ziņojumu (anotāciju) tiks ievietots ministrijas mājaslapā internetā www.izm.gov.lv sadaļā “Normatīvo aktu projekti” un sabiedrības pārstāvji varēs izteikt savu viedokli, par projektu rakstveidā. |
| 2. | Sabiedrības līdzdalība projekta izstrādē | Lai nodrošinātu vienlīdzīgas iespējas visiem interesentiem (t.sk. nevalstiskajām organizācijām un privātpersonām) līdzdarboties vadlīniju projekta sagatavošanā, paust savu viedokli un piedalīties viedokļu apmaiņā, noteikumu projekta izstrādes laikā Valsts izglītības satura centrs organizēja diskusijas: 2015. gada 22. oktobrī – vadlīniju satura stratēģiskā ietvara apspriešanai, 2015. gada 22. decembrī – uz apspriestā vadlīniju satura koncepcijas un iesniegto un izvērtēto priekšlikumu pamata izveidotā tiesību akta pirmās redakcijas apspriešanai, 2016.gada 23.maijā tiesību akta projekta pilnveidotās redakcijas apspriešanai. Trijās apspriedēs kopā piedalījās 42 personas, no tām 38 personas pārstāvēja 23 nevalstiskās organizācijas, 4 – piedalījās kā privātpersonas.  2016.gada 29.aprīlī noteikumu projektā ietverto vērtību un tikumu kopumu, audzināšanas uzdevumus un īstenošanas iespējas Valsts izglītības satura centrs pārrunāja ar UNESCO konsultatīvās padomes “Izglītība visiem” (konsultatīvā padome darbojas saskaņā ar Ministru kabineta 2003.gada 16.septembra noteikumiem Nr.529 “Konsultatīvās padomes “Izglītība visiem” nolikums”) pārstāvjiem. Papildus konsultācijas projekta izstrādes laikā notikušas ar Latvijas Universitātes Pedagoģijas, psiholoģijas un mākslas fakultātes docētājām.  2016.gada 18.maijā noteikumu projekta redakcija tika apspriesta ar Audzināšanas darba konsultatīvās padomes (izveidota ar Valsts izglītības satura centra 2013.gada 17.decembra rīkojumu Nr.4.1-07/64) un Profesionālās izglītības iestāžu direktoru vietnieku audzināšanas darbā konsultatīvās padomes (izveidota ar Valsts izglītības satura centra 2013.gada 17. decembra rīkojumu Nr. 4.1-07/65) dalībniekiem (kopumā 15 praktizējošiem pedagogiem, pamatā direktora vietniekiem audzināšanas darbā). |
| 3. | Sabiedrības līdzdalības rezultāti | Sabiedrisko diskusiju un apspriežu gaitā to dalībnieki kopumā atzinīgi novērtēja noteikumu projektu. Visvairāk diskutētie jautājumi bija par audzināšanas mērķi un uzdevumiem, atsevišķu vērtību (piemēram, laulība un ģimene, kristīgās un tradicionālās vērtības, latviskā dzīvesziņa) atspoguļojumu un interpretāciju noteikumu projektā. Tika izteikti dažādi priekšlikumi vērtību ētiski filozofiskā pamatojuma izveidei un atsevišķu jēdzienu lietojumam (piemēram, tikumu klasifikācijā izmantot E.Brastiņa izveidoto tikumu dalījumu “paštikumi” un “ļaužtikumi” vai tikumu ētikas dalījumu kardināltikumos un tiem pakārtotajos tikumos, termins “protonorma”); diskutējot par ģimenes un laulību jēdzieniem un to interpretāciju, tika ierosināta, piemēram, šķīstība līdz laulībām, tautas ataudzes nodrošināšana; tika izteikti atšķirīgi viedokļi par pedagoga profesionālo autonomiju un Izglītības likumā noteikto atbildību par savu darbu un vecāku iesaisti izglītības procesa īstenošanā, izvērtējot informāciju, mācību līdzekļus un metodes.  Pēc biedrības “Ģimenes Atbalsta Asociācija”, biedrības “Latviešu identitātes atbalsta biedrība” un biedrības “Latvijas Pedagogu dome” priekšlikumiem noteikumu projektā izglītības procesā apliecināmās vērtības papildinātas ar tādu vērtību kā laulība, izveidots atsevišķs punkts, kas nosaka izglītības iestādei uzdevumu “veicināt izglītojamā izpratni par ģimeni un laulību kā īpaši aizsargājamām vērtībām, ģimenes veidošanu, vecāku lomu un savstarpējām attiecībām ģimenē”. Pēc biedrības “Ģimenes Atbalsta Asociācija” ekspertes asoc.prof. M.Kiopes ierosinājuma papildināts audzināšanas procesā būtiskāko izkopjamo un praktizējamo tikumu uzskaitījums ar tikumu “gudrība”, precizēti dažu tikumu skaidrojumi. Pēc biedrības “Latviešu identitātes atbalsta biedrība” un nodibinājuma “Nodibinājums Māras loks” priekšlikuma noteikumu projektā ietverta ideja par dzīvesziņas, latviskās kultūrtelpas un tradicionālās kultūras iepazīšanas, saglabāšanas un tālāknodošanas veicināšanu.  Nav ņemts vērā ierosinājums noteikumu projektā, runājot par laulību, atkārtot Latvijas Republikas Satversmes 110.pantā noteikto, ka laulība ir savienība starp vīrieti un sievieti; tikumu uzskaitījumā kā tikumus iekļaut “uzticību”, “patiesīgumu”, “vīrišķību”, “sievišķību”, kā vērtību “mīlestību”, paredzēt, ka dzimumdzīves jautājumi aplūkojami saistībā ar bērnu un jauniešu gatavošanu ģimenes dzīvei un laulībai.  Pēc Latvijas Izglītības un zinātnes darbinieku arodbiedrības ierosinājuma un pretēji Latvijas Republikas Saeimas deputātes J.Stepaņenko prasībai noteikumu projektā saglabāts punkts par izglītības iestādes vadītāja atbildību saistībā ar Izglītības iestādes padomes pieņemto lēmumu. Noteikumu projektā ņemts vērā fakts, ka likumdevējs izglītības iestādes vadītāju ir noteicis par atbildīgo amatpersonu par izglītības iestādes darbību (Izglītības likuma 30.pants) un izglītības iestādes vadītāja pieņemto lēmumu tiesiskums ir pārbaudāms likumā noteiktajā kārtībā (Izglītības likuma 20.pants), savukārt normatīvie akti neparedz kārtību, kādā tiek izvērtēts Izglītības iestādes padomes lēmumu tiesiskums, kā arī atbildību par tās pieņemtajiem lēmumiem. Līdz ar to izglītības iestādes padomes lēmumam var būt ieteikuma raksturs, kuru padome iesniedz izglītības iestādes vadītājam tālākai rīcībai. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | 1. Izglītības iestādes, kuras īsteno formālās vai neformālās izglītības programmas;  2. Izglītības iestādes padome. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Iesaistītās institūcijas Ministru kabineta noteikumu izpildi nodrošina to esošo funkciju un uzdevumus ietvaros. Ministru kabineta noteikumu izpildei nav nepieciešams radīt jaunas vai likvidēt esošās institūcijas, kā arī nav nepieciešams reorganizēt esošās institūcijas. |
| 3. | Cita informācija | Nav. |

|  |  |
| --- | --- |
| Izglītības un zinātnes ministrs | K.Šadurskis |
| Vizē: valsts sekretāre | L.Lejiņa |

06.07.2016. 14:02

2396

I.Upeniece 67814244, ineta.upeniece@visc.gov.lv